उद्दर सवेरा होने पर राजा आदित्यसेन दी पुत्री जिसलै जागी तां उसनै दिक्खेया जे उदा पति अपनै पलंगै पर नेईं ऐ। ओ बड़ी हरान होई। रोंदो-रोंदी अपनी माता कोल गेई। अपने जोआई विदूषक दे गुम्म होने दी खबर सुनियै राजा ते रानी दोए व्याकुल होई गे। ए सोचियै जे ओ देवी दे मंदर नेईं चली गेया होयै, राजा उत्थें गेया पर विद्याधरी दे मंत्र-प्रभाव कन्ने ओ ते उदा पति विदूषक दोए अद्दश्य होई गे। अपने पिता गी निराश ते निम्मोझान औंदे दिक्खियै राजपुत्री समझी गेई जे पति नेईं लब्बा। उसनै प्राण त्यागनै दा निश्चै करी लेया। उस्से बेल्लै इक महात्मा उत्थें आए। ओ आखन लगे-राजपुत्री! तूं प्राण मत त्याग। तेरा पति जींदा ऐ, ओ तौले गै तुगी आई मिलग। म्हातमा दे आखने पर पति कन्ने अवश्श मेल होग ए सोचियै राजपुत्री नै प्राण त्यागने दा निशचे छोड़ी दित्ता ते धीरज बन्नियै पति दी प्रतीक्षा करन लगी।